open-index/open-wikipedia-markdown huggingface dataset:
Shenmue

**Shenmue** (in giapponesu *シェンムー 一章 横須賀* Shenmū Isshō: Yokosuka, a sa littera "Shenmue Capitulu 1: Yokosuka") est unu videojogu de atzione a mundu abertu, postu in isvilupu dae Sega AM2, produidu e dirigidu dae Yu Suzuki, e publicadu dae Sega pro sa console sua *Dreamcast* in su 1999. Suzuki at imbentadu unu genere a banda pro more de sa jogabilidade sua non lineàre, narendeli pro su jogu "FREE" (acronimu chi istat pro "*Full Reactive Eyes Entertainment*), fundadu a pizu de s'interattividade e libertade chi cherìat dare a su jogadore. Suzuki bolìat punnare a custu faghende una finghidura de sa bida, pro esempiu ponèndebi sas dies e s'ora cun tantu de cambios climaticos in tempus reale (cosa chi fit tando belle misconnoschida), addoppiamentu de tottu sa zente de tzittade cun sas cosas e traballos issoro, in prus de atteros elementos interattivos comente macchineddas, jogos arcade (cosa chi los faghìat unu jogu in intro de jogu) e tipicos *[[convenience store]]s* giapponesos.

Shenmue, in isse etottu, no imbentat nudda, ma dae sos elementos de *gameplay* chi pigat dae sos atteros generes nde faghet unu a banda, chi dìat diventare populare unu pagu prus a tardu in su 2001 cun sa seria de *Grand Theft Auto III*. Su jogu est fentomadu puru ca nde at fattu intrare in sos videojogos de oe unu elementu chi tando fit solu de * Dragon's Lair *, est a narrer su *quick time event* (buttone o prus de cracare a puntu debidu).

Shenmue fit tando su jogu chi at costadu de prus in s'industria; Yu Suzuki at nadu a primu chi sa produida benìat a costare $70 miliones (est a nàrrer, oe in die, $99 miliones), ma a pustis si at curregidu, narende $47 miliones (chi sun $67 miliones in su 2015). Su jogu tenet unu sighidore, Shenmue II, cund assumancu un'atteru pianificadu pro su Dreamcast; peròe, bidu chi at bendidu pagu meda a fronte de costos artos, sa seria est agabbada cun su segundu jogu, lassende s'istoria cun ispantu mannu.

Shenmue fit unu jogu meda istimadu a tempus sou e figurat meda in sas listas de "sos videojogos prus bellos de semper".
Convenience store

Unu ***convenience store*** (faeddu inglesu chi bolet prus o mancu nàrrer "buttega a discassu") est una butteghitta chi bendet medas ozettos de impreu de dontzi die, subratottu cosa de mandigare e buffare, ma poden esser puru tzigarros, fozu de paperi, liberos, giogos, CD e / o DVD audio e video, cosmeticos e gai sighinde. 

Sos *convenience stores* sun a diversu dae sas atteras buttegas, ca custas sun abberu minores, non si poden agattare in logu de campagna e non serbin pro si impreare in logu de cussas prus mannas: prusaprestu, faghen appuntu de buttega a ue si podet andare pro comporare una cosa a discassu, ispetzie pro more de s'ora (sun abertos meda prus a longu de sas buttegas prus mannas, ma in calchi istadu lu sun adderettura bintibàttor oras in subra de bintibàttor), o a si isboligare un'attera casta di servìtziu si sa buttega lu permittit, comente cussu bancariu (a bortas, sos *convenience stores* sun parte issos etottu de un'attera istruttura, comente un'istatzione de bentzina).

Sos *convenience stores*, mancari chi su nùmen podat nàrrer atteramente, non sun pro nudda a discassu cando si faeddat de pretzios, chi sun belle semper prus artos de sos chi si poden agattare in atteras buttegas o supermercados, ca in cue sas cosas si las pigan prus pagas e si las comporan dae su grossista a unu pretziu prus artu pro unidade. Peròe, custas buttegas tenden a si fagher unu tzertu balanzu comùncas ca sun medas e cumbenit a bi andare cando sas atteras sun serradas.
Costantinòpoli

**Costantinòpoli** (in gregu *Κωνσταντινούπολις*, *Konstantinúpolis*, incurtzadu in *ἡ Πόλις*, *hē Polis*, 'Sa Tzitade'; in latinu: *Constantinopolis*, in turcu otomanu formale *Konstantiniyye*) est su nùmene istòricu de s'atuale tzitade de Istanbul, posta in ambadus is lados de s'Istrintu de su Bòsforu, in Turchia. 

Sa bidda est istada capitale de impèrios diferentes in su cursu de s'istòria sua: Impèriu romanu (330-395), Impèriu romanu de Oriente (395-1204 e 1261-1453), Impèriu Latinu (1204-1261) e Impèriu otomanu (1453-1922).

Situada in unu puntu istratègicu intre Europa e Àsia, sa Costantinòpoli bizantina fiat  baluardu de sa cristianidade e eredera de su mundu grecu e romanu. In Edade Mèdia fiat sa tzitade majore e prus rica d'Europa, a sa rughera intre is cummèrtzios chi acapiaiant is tres continentes de Europa, Àsia e Àfrica. 

Segundu is guvernos e is èpocas istòricas, at tentu nùmenes diferentes, intre is prus comunos s'amentuant *Bisàntziu* (in gregu *Byzantion*), *Roma Noa* (in gregu Νέα Ῥώμη, in latinu *Nova Roma*) e Stanboul.

Su batiamentu cun su nùmene atuale torrat a su 1930, mediante sa *Lege Turca de Servìtziu Postale*, una de is reformas natzionales chèfirdas de Mustafa Kemal Atatürk.
## Àteros progetos
Genotzìdiu

Su **genotzìdiu** est unu crimene caraterizadu de s'isperdìtziu fìsicu de totu o de una parte significante de unu grupu natzionale ratziale, ètnicu o religiosu. Esempros prus connotos de genotzìdiu sunt s'olocàustu, su genotzìdiu armenu e prus reghentemente su genotzìdiu bosnìacu e su genotzìdiu de Ruanda.

Su faeddu est istadu coniadu pro sa prima borta de su giurista ebreu-polonesu Raphael Lemkin, chie in su 1939 fiat fuidu de is persighidos nazistas agatende asilu in Istados Unidos. In su lìburu suo *Su pòdere de s'asse in s'Europa ocupada* publicadu in su 1944, Lemkin aiat dadu custa definitzione de genotzìdiu:

*Su pònnere a práticu de atziones coordinadas chi punnant a s'isperdìtziu de is elementos detzisivos de grupos natzionales, cun fine de s'annichilamentu suo.*

Segundu su sotziólogu e istòricu istadounidense Michael Mann, su genotzìdiu est su gradu prus istremu de violèntzia intergrupale e su prus istremu de totu is atos de limpiadura ètnica. Pro cust'autore s'impatu de is genotzìdios in su de 20 sèculos est devastante, siat pro nùmeru de vìtimas, chi sunt carculadas a prus de 70 milliones de pessones, siat in sa cruelidade istrema de is imbistidas.

Sa definitzione legale de genotzìdiu est dada subra anàlisis giurìdicas e critèrios dislindados istabilidos in sa Cunventzione de s'ONU pro su prevenimentu e s'aboluidura de su crimene de genotzìdiu, tenta su 9 de nadale 1948.  Segundu custa cunventzione est genotzìdiu unu atu « commìtidu cun intentu de isperdere, in totu o in parte, unu grupu natzionale, ètnicu, ratziale o religiosu, che tale ».
## Notas
Genotzìdiu de Ruanda

Su **genotzìdiu de is [[tutsi]] de Ruanda** est unu genotzìdiu chi at tentu logu de su 7 de abrile 1994 a su mese de trìulas de s'annu matessi, in Ruanda, Àfrica orientale.

Fiat commìtidu in unu cuadru de gherra tzivile, chi bidiat oponidura intre su guvernu ruandesu, costituidu de is *[[hutus]]* e su *Fronte patriòticu ruandesu* (FPR), imputadu de is autoridades de èssere essentzialmente  « tutsi ». Su 1 de santugaine 1990, unos cantos ruandesos disterrados e agrustados in su FRP, aiant detzìdidu de torrare a su paisu de s'Uganda, e pigare su pòdere peri s'impitu de armas. Pro ddos acarare is autoridades aiant sighidu una dòpia istrategia: sa de si defèndere cun s'esèrtzitu contra s'afracada militare de su FPR, e « abruverare » totu is tutsis de is partes intrànabiles de Ruanda. Is autoridades ruandesas diant pois perdere sa gherra, ma fiant nointames resissidas in s'intentu genotzidiàriu contra de is tutsis.

Segundu is càrculos de s'ONU su nùmeru de unos 800 000 ruandesos, in majoria tutsis, sunt istados bochidos durante custos tres meses. Is chi intre is hutus si sunt ammostados solidales cun is tutsis sunt istados bochidos che traitores. Cunsiderende sa durada de petzi unas chentos dies, si pòdet annotare comente custu siat istadu su genotzìdiu prus lestru e cun nùmeru prus artu de mortos cada die de s'istòria. A custu propòsitu tocat a pretzisare chi unu genotzìdiu non est cualificadu tale subra is mortos, ma un'anàlisi giurìdica de critèrios pretzisos istabilidos.

Sa discriminatzione ruandesa intre hutus e tutsis, mancari siat bènnida a foras in manera ladina in su 1994, agatat in realidade raighinas chi torrant a tesu in s'istòria, ligada a s'ordìngiu sotziale chi is colonizadores europeos ddi aiant dadu de unu cantone, e a su significu chi sa populatzione indìgena dd'aiat dadu in su tempus. A custu si sunt subrazuntos a coa antivàgios polìticos de unu grupu subra s'àteru, chi ant furriadu is echilìbrios sotziales.

Semodare comente, a su tempus de is primos cuntatos cun europeos (a primìtziu tedescos, a fatu belgos), in su 1894, su Ruanda fiat una monarchia guvernada de is tutsi, de su 1962, annu de s'indipendèntzia, a su 1994, fiat intames una repùblica dominada de is hutus.
Limpiadura ètnica

**Limpiadura ètnica**, o **epuratzione ètnica**, est unu faeddu chi iscerat cumbènidos polìticos disvariados a fine de obligare grupos ètnicos pretzisos a lassare sa sede de residèntzia pro s'acussorgiare aterùe (movidura fortzosa, agrustamentu fortzosu). 

Cun su metessi faeddu podet èssere inditada s'emigratzione fortzosa, sa trasladura de populatziones o sa deportatzione, fintzas a su genotzìdiu de una comunidade discriminada a causa de critèrios religiosos, linguìsticos, sotziales, ideològicos, istratègicos o cumbinadura de custos critèrios. 

Su cuntzètu de limpiadura ètnica, prus a prestu chi inditare is maneras de movidura, faghet fetianamente riferimentu a sa proponidura de isperedere unu grupu ètnicu a intro de unu territòriu. In lìnia prus generale su faeddu ammuntat unu ispetru ampru de cunditziones, chi andant de s'emigratzione fortzosa a degollos de massa e su genotzìdiu.

S'espressione est fatufatu discoidada de is analistas polìticos, sende chi diat pòdere èssere interpretada che unu eufemismu impitadu de chie dd'usat pro chircare de manipulare sa realidade de is fatos, aplichende connotatziones positiva (limpiare, purificare, reabilitare) a unos atos moralmente cundennàbiles.

## Orìgine de s'espressione
S’espressione « *purificatzione ètnica »* est tradutzione literale de su serbo-croatu "*etničko čišćenje"*  cumpàssidu in su 1860, iscritu de s'iscritore serbu Vuk Karadžić (1787-1864) in una monografia istòrica subra su « Cunsìgiu de su gouvernu serbu », formadu in su 1805 de Karađorđe a pustis de una rebellia serba contra is otomanos. 

Est tando chi s'impitat su vèrbiu *ocistiti *(limpiare), pro inditare s'ischirriadura de is etnias e s'atu de bogare de unu territòriu cudda chi no est cunsiderada cherfida: «  *A pustis chi, in su 1807, is serbos aiant cunchistadu e limpiadu [[Belgrado|Belgradu]] de is turcos, su Cunsìgiu si fiat tramudadu de [[Smederevo]] a Belgradu »* (is « *turcos »* designados in custu cuntestu sunt totu is musulmanos, assimilados in blocu a is antigos Otomanos).
Genotzìdiu armenu

Su **genotzìdiu armenu** (in armenu: ***Հայոց Ցեղասպանություն***, trasliteradu: *Hayots Tseghaspanoutyoun*; in turcu: *Ermeni Soykırımı*) fintzas naradu **olocàustu armenu** o ***Մեծ Եղեռն*** (***Medz Yeghern***, "Grandu Crìmene") est istada una deportatzione fortzosa de unu nùmeru non determinadu de tziviles armenos, aprossimadamente intre unu e duos millions de pessones (segundu unoc cantas chircas 1,2 milliones), pro òpera de su guvernu de su 1915 a su 1923 de is in s'impèriu otomanu. Su fatu est cunsideradu su primu genotzìdiu de totu su de 20 sèculos.

Duas partes de tres de totu is armenos chi biviat in territòriu de s'atuale Turchia sunt istados isterminados in logos de deportatziones e degollos. Su cumbènidu fiat pranificadu de su partidu in carriga de s'època, su comidadu *Unione e Progerssu*, prus connotu che « Giòvanos-Turcos », impinnadu in sa prima gherra mundiale a costadu de is Impèrios tzentrales. 

Ordingiados de su guvernu de Costantinòpoli, tando capitale de s'impèriu, is deportatziones e degollos fiant postos in atu in iscala locale de is responsàbiles de is distritos disvariados e provìntzias incarrigadas de agrustare is tzitadinos armenos. Is sordados otomanos ddos iscortaiant fintzas a su desertu, faghende·ddos caminare pro chentinas de kilòmetros chentza de ddis dare a buffare o a papare e duncas lassende·ddos mòrrere a passione. 

In àteros casos issos etotu faghiant esecutziones, o lassaiant cursu lìberu a sa violèntzia de grupos de bandidos armados (mescamente kurdos, chi fiant in cuncurrèntzia seculare cun is armenos in su sud-est de Anatòlia), o crimenales liberados de is autoridades pro afortiare is rangos de is fortzas cumbatentes otomanas e agrupadas in su chi at a èssere connotu che « Organizatzione ispetziale ».

Su reconnòschimentu polìticu de s'acontèssida est galu resone de cuntierras e perricas in su mundu, a causa de su dennegu de parte de sa Turchia (sutzessora de s'Impèriu otomanu, chi mancari ammitat su fatu chi degollos siant istados fatos, àrguit chi is mortes no siant istadas resurtadu de perunu pranu de istermìniu massivu, sistemàticu o premeditadu dispostu de su guvernu otomanu. 

A como, su genotzìdiu est istadu reconnotu de 29 paisos. 
## Àteros progetos
Limbas afro-asiàticas

Is **limbas afro-asiàticas**, connotas traditzionalmente che **limbas camito-semìticas**, sunt una famìllia meda ampra de chentinas de limbas e dialetos (unos 300), faeddados mescamente in Oriente Mèdiu, Àfrica de Norti, Corru de Àfrica e in partes de su Sahel. 

Custa famìllia de limbas tenet signìficu mannu in su campu de sa linguìstica istòrica, sende chi contat unas cantas de is limbas prus antigas connotas de s'istòria.

Is locutores de is limbas àfro-asiàticas sunt prus de 350 milliones, chi nde faghent sa de bator prus ispainada de is famìllias limguìsticas. Sa limba chi contas nùmerù prus mannu de faeddadores est s'aràbu (cunsiderende·nche siat is bariedades literaias, siat is allegadas), cun unos 200-300 milliones chi ddu tenent a limba mama, ispartos mescamente in Oriente Mèdiu e Àfrica de Norti. 

Su bèrberu, in totu is bairedades, est faeddadu in Maroco, Algeria, Lìbia, Tunisia, Mali e Niger setentrionales, de unos 25-35 milliones de pessones. 

Àteras limbas àfro-asiàticas sunt:
* hausa, limba dominante de su norti de Nigèria e de su sud de Niger, faeddada de 25 milliones de pessones e impitada che limba franca de unos àteros 20 milliones de s'Àfrica otzidentale e Sahel.
* oromo, in Etiòpia e Kenya, faeddadu de unos 33 milliones de pessones.
* sòmalu, faeddadu de unos 15,5 milliones de pessones
* ebreu modernu,  faeddadu de unos 7 milliones de pessones ispartas in totu su mundu.

Limbas antigas meda importantes intre is limbas àfro-asiàticas sunt egitzianu antigu, acadianu, ebreu biblìcu e aramàicu.
## Cassificatzione
* limbas semìticas
* limba egitziana
* limbas lìbicu-bèrberas
* limbas cuscìticas
* limbas ciàdicas
* limbas omòticas
Foras pro is limbas semìticas, totu is àteras sunt traditzionalmente naradas camìticas.
Gran Canària

**Gran Canària**, est un'ìsula de Ispagna, posta in s'otzèanu Atlànticu, chi faghet parte de s'artzipèlagu de sas Canàrias.

Cun subrafache de 1.560,1 km² e populatzione de unos 829.600 bividores, Gran Canària est sa segunda ìsula prus manna e populada de s'artzipèlagu a fatu de Tenerife. Sa bidda prus manna est Las Palmas de Gran Canaria, chi est fintzamentas capitale de sa comunidade autònoma de sas ìsulas Canàrias.

S'economia de s'ìsula s'apoderat mescamente subra su turismu.

## Àteros progetos
Lapònia

Sa **Lapònia<nowiki/>**, o **Territòriu Sápmi'' ***(in [[limba sami|sami]]: *'Sápmi**; in [[limba finlandesa|finlandesu]]: **Lappi**; in [[limba isvedesa|isvedesu]] e [[limba norvegesa|norvegesu]]: **Sameland** o **Lappland**; in [[limba russa|russu]]: **Лапла́ндия*', *Laplandija'') est sa regione de Iscandinàvia, in Europa setentrionale, in ue bivet su pòpulu Sami.

In sensu prus allindadu, cun Lapònia s'inditat una provìntzia istòrica de Isvètzia chi, de su 1809, annu de sa cunchista russa de sa Finlàndia, s'agatat ispartzida intre Isvètzia e Finlandia.

S'àrea de Lapònia ammuntat sos territòrios de bator istados: Finlàndia, Isvètzia, Norvègia e Rùssia, in ue sos sami rapresentant comente chi siat una populatzione de minoria, perchentualmente non superiore a su 5%, isparghinados mescamente in sos chirros norvegesos e russos de sa regione.

Sos de s'ètnia sami non formant peruna organizatzione polìtica nen punnant a peruna forma de autònomia o àuto-determinatzione.

Segundu sas legendas populares sa Lapònia est su logu in ue bivet Babu Nadale.
## Àteros progetos
Alliantzia Libera Europea

Sa **Alliàntzia Libera Europea** (*European Free Alliance* in inglesu, *Europäische Freie Allianz* in tedescu, *Alliance libre européenne* in frantzesu e *Alianza libre europea* in ispagnolu), o **ALE**, est unu partidu politicu europeu. 

Su ALE cumprendet paritzos partidos politicos de idea rezonalista, chi punnan a s'indipendentzia politica de su trettu issoro o simpremente a li dare cantu prus autonomia possibile, abbarrande in s'istadu in ube sun. S'alliantzia tenet in intro partidos progressistas, e duncas non tottus sos partidos rezonalistas europeos fachen parte de s'ALE.

Dae su 1999 in susu, s'ALE e su partidu de sos Birdes Europeos an istrintu unu legamine, fundande sa tropa de sos Birdes Europeos-Alliantzia Libera Europea in su parlamentu europeu, mancari chi calicunu chi fachiat parte de s'ALE apat tando isseperadu de si ponner a pare cun atteros partidos. 

Su partidu punnat a rappresentare e dare prus boche in Europa a sas minorias etnicas suas: su Partidu Sardu - Partito Sardo d'Azione (Psd'Az) est parte de s'ALE dae su 1984.

S'ala zovana de s'ALE si narat "Zoventude de s'Alliantzia Libera Europea" (*European Free Alliance Youth*, *EFAY*).
Isperdimentu culturale

Si faeddat de **isperdimentu culturale** (o fintzas genotzidiu culturale) cando si bolet inditare s'atu de nche isperdere su patrimoniu culturale de unu populu e / o natzione pro chistiones politicas, militares, ideologicas, etnicas o de ratza.

## Atteras boghes
*Assimilatzione culturale
*Genotzìdiu culturale (LSC)
Luigi Veronelli

Gratzias a s'interessamentu de Luigi Veronelli, in Sardigna dae diversos annos si produit s’*ozu de [[bosana]]*; s'olìa benit marghinada chena s'ossu e si produit un ozu chi est de prima.

## Notas
Bosana

Sa **bosana** est su cultivar de olìa pius diffusa in Sardigna. Su numene fortzis faghet referentzia a una presunta origine de sa pianta in sa zona affacca a Bosa. Si pessat chi siat de orìgine ispagnola.

## S'ozu
 
In genere custu tipu de olìa est usada pro fagher'ozu. Sa mezus calidade si ottenit si s'olìa enit boddida (o accabidada) primarìa. Pero sas pius mannas benin arribadas comente olìa de cufetu.
Dae pagos annos, gratzias a s'interessamentu de Luigi Veronelli, si produit s’*olio chena ossu de bosana*; s'olìa benit marghinada chena s'ossu e si produit un ozu chi est de prima.

## Notas
Iscandinàvia

S**'Iscandinàvia** est una regione de s'Europa setentrionale, formada in sensu istrintu de Isvètzia e Norvègia chi s'ispartzint sa penìsula iscandìnava.

In sensu prus ampru a custos duos istados est azunta sa Danimarca, chi cundividet cun sas àteras duas natziones istòrias e culturas comunas. No est intames de cunfundere cun sa Finnoscàndia, regione geogràfica formada foras de custos tres istados de Finlàndia, Islànda e Ìsulas Føroyar. Non prus b'ant ispertos chi retènent chi custos ùrtimos istados e fintzas sa Groenlàndia diant dèpere èssere cunsiderados a tìtulu prenu iscandìnavos, sende segundu custa bisura Iscandiàvia sinònimu de paisos nòrdicos.

In resone de sa posidura setentrionale in su praneta, sos territòrios suos sunt istados interessados de undadas glatzales imbènnidas s'una a fatu s'àtera, chi los ant ispobulados e impoberados de fauna e frora terrestras.
## Àteros progetos
Gasparo Gozzi

Naskidu ind' una familia de origine bergamsca, aiat istudiadu inue 'e sos padres *Somaschi* de Murano finas a su 1732, cando, pro neghe de sas difficultades economicas de sa familia sua, si fit devidu dare a trabagliare comente 'e *omine de litteras*, massimu fatende tradutziones dae ìde umoristas antigos e modernos. Tra su 1750 e su 1852 fit bessìda sa rpima obera sua *Lettere diverse* in duos volumenes, inue ndi essit s'ispiritu sou de umorista, chi at a esse' costante in totu sos iscritos suos. In pius si fit dedicadu a su giornalismu.
Ozu de olìa

S**'Ozu de olìa** est un ozu alimentare chi si ogat dae s'olìa. S'ozu extravergine si ogat dae sa molidùra mecànica de sas olìas.
Movimentu Armadu Sardu

Su **Movimentu Armadu Sardu** (in italianu: *Movimento Armato Sardo*; acronimu: **MAS**) est istadu unu movimentu terroristicu de ideologia comunista e indipendentista attivu in Sardigna dae su 1983 a su 1985.

## Ideas economicas e indipendentistas
Sighende su pensamentu de Giangiacomo Feltrinelli, chi bolìat fagher de sa Sardigna sa Cuba de su Mare de Mesu, sa truma cherìat aunire sa pelea de classe comunista cun su movimentu indipendentista sardu, apparitzende attentados contra a sas fortzas armadas italianas chi bi aìat in Sardigna e contra sa propriedade de sos cusìnos (burghesos) italianos e fintzas sardos, chi a parrer de su MAS tenìan sa culpa de isfruttare sa terra e sos traballadores sardos.

## Fattias biolentas
Su MAS at postu sa firma sua a paritzas bocchiduras, duos secuestros de persone (unu de sos cales in Latziu) e tambene attentados ponende bombas. Sa prima bocchidura est in su 15 de lampadas de su 1983, cando duos mortores intran ind unu tzilleri de Mamujada e pigan a fusiladas su mere Claudio Balia, 22 annos, frade de Pietro (chi an mortu in su 1984) e de Alberto (issu puru mortu ind unu attentadu in Marsiglia in su 1991). Calchi die a pustis nche morin a su carnasseri Gonario Sale, cojuadu cund una fradile de Balia, a chirriu de unu cuile suo in sas campagnas de Mamujada; sos de Balia fin in intro de medas bocchiduras e secuestros. In su 5 de triulas, morin a Giovanni Bosco, chi benìat dae Benevento, bocchidu a curtzu de s'istatzione de benzina a chirriu de Durgali. Poi, naran chi fin issos a nche àer mortu a duos pastores mamujadinos, sos frades Giuseppe e Giovanni Debuggias, bocchidos in su mese de frearzu de su 1982 e in su de martzu de su 1983 in sos cuiles issoro. Tando secuestran a sa familia Buffoni-Mulas, muzere e amoradu: a pustis de los mandare in libertade, zirat unu bolantinu in ue su MAS ponet sa firma sua a sa bocchidura de su pastore Ciriaco Melas, mortu in Bitzi in su 6 de lampadas de su 1983. In su 19 de Sant'Andrìa de su 1983, an a secuestrare pèri a Anna Bulgari e a fizu suo Giorgio Calissoni, ispinghendesi a Latina (Latziu) in sas fattias issoro. Pro calchi crìmene de su MAS, sos giuighes an a cundennare in primu gradu a duas persones in su 1988 a 26 e a 7 annos de presone. In su 1993, peròe, sa Corte de Appellu nche at a furriare sa sententzia assolvende a ambosduos sos inculpados.

## Libros
*Paola Sirigu, *Il codice barbaricino*, La Riflessione (Davide Zedda Editore), 2007, pp.225-234.
*Giovanni Ricci, *Sardegna Criminale*, Newton Compton, 2008.
*Il Messaggero Sardo.

## Aggantzos de fora
*''Memorial Institute for the Prevention of Terrorism. "Sardinian Autonomy Movement" (MAS)''
*''Terrorism in Italy: an update report 1983-1985'', U.S. Department of Justice, pp.11-12
Porajmos

Su **genotzìdiu rom** o **olocàustu rom**, connotu fintzas che **porajmos** (pronuntziadu: IPA: [pʰoˈɽajmos], cun signìficu de *devastu*, *istragu*), o **Samudaripen** (signìficu literale: *totu mortos*), est istadu un'intentu postu in atu de su guvernu de sa Germània nazista e de sos alliados suos durante sa segunda gherra mundiale de nch'isperdere pro mèdiu de genotzìdiu su pòpulu rom de s'Europa.

Mancari su fatu est istadu discoidadu pro meda tempus, sos rom sunt sa segunda populatzione europea vìtima de istermìnios ratziales pro manu de sos nazistas.

Suta sa ghia de Adolf Hitler siat ebreos, siat rom fiant definidos in sas Leges de Nurnberg che *inimigos de s'istadu basadu subra sa ratza*. Custos duos grupos (e fintzas àteros) fiant ogetu de polìticas de persighida simbigiantes, chi los ant jughidos a curtzu de s'annichilamentu totale in totu sos territòrios ocupados de sas tropas nazistas.

Subra sa cantidade de vìtimas de etnia rom dèpidas a sos crìmenes de sa segunda gherra mundiale non b'ant datos tzertos sende chi fiant unu grupu ètnicu pagu organizadu e insertadu in sa sotziedade; dae sos carculos si nde contant unu nùmeru intre 220.000 e 1.500.000.  Sa Germània Ovest in su 1982 at reconnotu formalmente chi contra de sos rom siat istadu ordingiadu unu genotzìdiu.

Su faeddu *porajmos* no est de agradessimentu intre unos cantos rom chi bivent in sos Balcanos e in Rùssia, sende chi in sos dialetos issoro custu cheret nàrrere «isfloramentu». Prefèrint duncas s'impreu de «Samudaripen» o de «Kali Traš».
## Notas

## Àteros progetos
Genotzìdiu cambogiànu

Sa de **genotzìdiu cambogianu** o **auto-genotzìdiu cambogianu** est sa definitzione cun chi s'inditat su protzessu de limpiadura de su pòpulu cambogianu a òpera de su regìmene e sos Khmer Rujos, partidu polìticu chi at guvernadu sa Cambògia (torrada a numenare de issos etotu Kampuchea Democràtica) intre su 17 de abrile 1975 e su 7 de ghennàrgiu 1979. 

Sos Khmer Rujos persighiant unu ideale de istadu agràriu sotzialista fundadu subra sos ideales de su stalinismu e su maoismu, a chi punnaiant de imbàtere torrende a acussorgiare sa populatzione de sas tzitades a sas incontradas. Pro bi arribare no timiant de si nche apellare a torturas, degòllios de massa, traballos fortzados, chi ant tentu resurtu in sa morte de unu perchentu carculadu a unu 25% de sa populatzione natzionale.

S'intentu issoro de purificatzione de su pòpulu, simbillante a sas tareas de su nazismu de su Reich de tres, fiat de criare una *ratza superiore*.

Est petzi gràtzias a s'invasione de sas trupas vietnamesas chi su regìmene at tentu agabbu. Atualmente si contat unu nùmeru de vìtimas causadas de su regime cumpresu intre 800.000 e 3.500.000, de chie 300.000-1.000.000 cundennadas a morte. Sunt fintzas istadas iscugugiadas unas 20.000 fossas comunas in logos pretzisos chi fiant de issos narados *killing fields*. 

Su nùmeru de mortos ispantat galu prus chi si pentzat ca sa populatzione cambogiana no imbatiat tando a 8 milliones: segundu sas istatìsticas in su 1975, annu de s'artziada a cumandu de sos Khmer Rujos sos tzitadinos cambogianos beniant a èssere unos 7,5 milliones, in su 1978 petzi 5 milliones.

Su 2 de ghennàrgiu 2001 su guvernu cambogianu at aprovadu una legislatzione pro protzessare unos cantos gerarcas Khmer Rujos.  

Sos protzessos ant tentu inghitzu su 17 de freàrgiu 2009. Su 7 austu de su 2014 Nuon Chea e Khieu Samphan sunt istados cundennados a morte cun imputu de s'èssere responsàbiles de crìmenes contra s'umanidade.
Zelda Williams

**Zelda Rae Williams** (New York City, New York, 31 de trìulas, 1989), est unu còmicu e attore americanu.
Temporada Cleopatra

**Cleopatra**, o **Ruven** sicundu a s'Universidade Libera de Berlinu, est istada una temporada extratropicale chi at iscuttu male s'ala otzidentale de su Mare de Mesu in su mese de Sant'Andrìa de su 2013. Su sistema de pressione bassa at fattu a manera chi si fit isviluppadu unu muntone de temporadas, pro neghe de s'aera fritta chi, beninde dae nord, est intrada in su Mediterraneu fachende cuntattu cun s'aera caente chi benìat dae oriente.

## Cunseguentzias
Su tzicrone nche at pesadu unu muntone de abba in Sardigna, battinde 440 mm de abba a manzanu de su 18 de Sant'Andrìa de su 2013; custu nche at fattu bessire dae cascia parìtzos rios, cund unu disaccattu chi at cajonàdu sa morte de nessi 18 persones, s'iscumparta de un'attera e sa destruidura de sos campos. Sos trettos chi sa temporada at corfidu prus male fin sa Gallura (supratottu Terranoa), sa Barbagia de Nugoro e s'Aristanesu. Su tzicrone at fattu dannu mannu fintzas in penisula italiana, mescamente in Calabria e Salentu, in ue una trumba de aera at corfidu su tzentru de Gallipoli, bogandeche domos e duas iscolas.
Jovian

**Jovian** (Durham, North Carolina, 10 de santandria, 1994 – Durham, North Carolina, 10 de abrile, 2014), est unu còmicu e attore americanu.
Bolìvia

Sa **Bolìvia** est unu istadu chentza bessida a mare chi s'agatat in su tzentru-uestu de s'Amèrica meridionale. Sas capitales sunt Sucre e La Paz.
## Geografia
Sa Bolìvia tenet istèrrida de 1.098.581 km² e populatzione de unos 10.028.000. Allàcanat in su norti cun su Brasile, in su sud-estu cun su Paraguay, in su sud cun s'Argentina, in s'estu cun Cile e Perù.

S'istadu est caraterizadu de ispàtzios geogràficos diferentes chi nde cunditziònanat clima e biodiversidade. S'iscerant tres regiones:
* regione andina: s'agatat in su sud-estu de s'istadu rapresentende·nche unu 28% de su territòriu. Cun artària mèdia de prus de 3.000 metros subra su mare, contat unos de sos pitzos prus elevados de Amèrica cun sos montes *Elevado Sajama* (6.542 m.s.m) e *Illimani* (6.462 m.s.m). Bi si podet agatare fintzas su Lagu Titicaca, chi est su lagu navigàbile prus artu de su mundu (3.810 m.s.m).
*  regione sub-andina: posta in su tzentru-sud, rapresentat unu 13% de su territòriu natzionale. Est formadu de baddes e de yungas (tretos de padentes chi s'agatant in sas costeras estas de sas Andes). Gràtzias a su clima temperadu e càlidu custa regione est dedicada a sa massaria.
* regione de sos pranos: rapresentat unu 59% de sa subrafache, isterrende·si·nche de sas Andes a su riu Paraguay. S'agatat a artària mèdia prus bàscia de 400 m.s.m e est ammuntada in manna parte de padentes.
## Istòria
In antighidade su territòriu de Bolìvia est istadu bìvidu de tzviltades comente sos Tiwanaku, la cultura idràulica de sas Lomas sos moxos. Sos Incas ant dominadu sa regione, sighidos in su de 16 sèculos de sos ispagnolos, de chi sa Bolìvia at balangiadu indipendèntzia in su 1825. Durante sa dominadura ispagnola s'àrea fiat nòdida cun nùmene de *Perù Artu* e amministradu de sa *Corte Reale de Charcas*.

Sos primos isfortzos de otènnere indipendèntzia de Ispagna torrant a su 1809. A pustis de unos 16 annos de gherras fiat istabilida sa repùblica, su 25 de austu 1825, e mudadu nùmene in s'atuale, in onore de Simón Bolívar. De tando sa Bolìvia at bìvidu bàrios perìodos de instabilidade, in ue at fintzas pèrdidu unos cantos terrìtòrios perifèricos e sos chi li daiant bessida a mare.

In die de oe est una repùblica democràtica partzida in noe dipartimentos.
## Demografia
Sa populatzione boliviana est meda disvariada etnicamente, èssende difatis formada de s'ammesturu de amerìndios e europeos. 

Sa limba printzipale est s'ispagnolu, ma fintzas s'aymara e su quechua sunt meda faeddados. Sa costitutzione de su 2009 reconnoschet unas 37 limbas uffitziales.
## Economia
Sas fainas printzipales de sa Bolìvia sunt sa massaria, sa silvicultura, sa pisca, produtos de maniestu e s'indùstria estrativa, essende difatis ricas de metallos che istàngiu, prata e lìtiu.

S'inditu de poberesa lòmpet a unu 60% de sa populatzione.
## Àteros progetos
Oremari

***Oremari*** est una cumpositzioni poètica (a modu de *poemetto* in forma lìbera) in sardu campidanesu, scritta de Giuliu Angioni e pubblicada in su 2013 in is editzionis de Il Maestrale de Nuoru. 

*Oremari* donat boxi in versus sardus (e poi italianus) a unu crabàrgiu de Fraus chi castiendi su mari sardu de oi fait is cunsiderus suus asuba dei custu mundu:

... Oremari naraus,

po narri óru de mari. 

Fueddu antigu tenit hoindi’

duus sentidus nous, de acrarari

che maistru in sa scola. 

Balit sa pena. Duncas:

oremari, po narri ora de mari,

ora mai crétia, mai arbitriada, 

a is tempus de is antigus,

cust’ora noba de su mari nostru 

turìstica, prexada, totu giogus 

àinca sbarcàt su turcumoru armau

e immoi lòmpit de mari cancarau

o in jet privau po si ddu comporari,

s’oremari, duncas òru de mari,

ca s’est fatu tot’òru

s’óru de mari abandonau,

mancai no siat òru totu su chi luxit

in terra, in mari biu 

e àinca benint a pari

orus orus sa terra cun su mari... 

(pàginas 12-14)

## Artìculus cullegaus
*Giuliu Angioni
*Tempus
Birra

Sa **birra** est una bevanda alcolica. Est fatta de abba, luppulu, orgiu e fermentu. Cun su processu tzerriau fermentatzioni, su fermentu cunvertit is tzuccurus contennius in is granus de s'orgiu e attrus celealis in àrculu e anidridi carbonica. 

## Differentzias in sa fermentatzioni de sa birra
Donnia bevanda inue su fermentu est impreau pro a bortai su tzuccuru in àrculu si tzerriat "birra". In custu processu non si fait imperu de sa distillatzioni. Sa differentzia prus manna cun sa fermentatzioni de su binu est chi pro custa is tzuccurus, chi su fruttosiu, chi benint dae is fruttus, o attrus tzuccurus funt bortaus in àrculu.

## Birrificatzioni
Sa faina in ue produsi sa birra est tzerriada "birrificatzioni". Sa birra est fatta ponendi abba buddia cun su orgiu scabiddau e attrus cerealis molius. Candu si ammesturant in sa abba buddia, is enzimas chi si agattant in su orgiu scabiddau processant is tzuccurus differenti contennius in is granus de orgiu e attrus cerealis in tzuccurus prus simplis. Custu est tzerriau ammostamentu. S'acqa chi benit a fora de custu processu est tzerriada mostu. Su mostu benit buddiu e in custa fasi (sa **cotta**) si ddi aggiungit is luppulus, chi funt impreaus pro a donai su sabori marigosu, s'aròmatu e pro a mantenni sa birra. A pustis de sa buddidura, su mostu benit sfriau e ndi est infèrriu su fermentu. 

Su fermentu convertit is tzuccurus de su mostu in àrculu, bortendi su mustu in birra e totu.

S'impreu de materialis differenti resultat in stilis differentis de birra. Sa primu differentzia benit dae is duas calidadis principalis de fermentus chi podint essi impreaus: su de fermentatzioni arta e su de fermentatzioni bascia. Su fermentu chi funtzionat in su s'estremidadi arta de su mostu produsit birra chi est classificada "ale", su chi funtzionat a fundu de su mostu produsit sa "lager". Is fermentus de tipu "ale" cumbertint prus tzuccurus in àrculu de is fermentus de tipu "lager", chi inveci produsint birras prus limpias de colori e de sabori. 

S'impreu de fermentus, luppulus differentis e cerealis differentis resultat in una variedadi manna de birras.

## Attras maneras de fai sa birra
Sa ratza de fermentu est su chi definit su processu chi at a essi impreau:
* Calincuna ratzas de fermentu traballant a temperaduras artas, chi a 15-20&nbsp;°C. Custu processu est su prus lestru.
* Attrus fermentus traballant a temperaduras bascias, chi 4-8&nbsp;°C. Sa birra chi ndi resultat si mantennit de prus.
* In calincuna birras si impreant fermentus chi funt in s'ambienti.

## Àrculu in sa birra
Birras *normali* tenint circa 3-5 % àrculu (3-5ml àrculu in dogni 100ml de birra), ma oi si podint agattai puru birras cun conteniu de àrculu de 2%~20% e fintza a prus de 60%. In calincuna birra tzerriada "chena àrculu", parti prus manna de àrculu est bogada a pustis de sa fermentatzioni, cun unu processu chi dda lassat cun mancai 1% de àrculu.
Beatles (tazu terrorista)

Sos **Beatles**, de non cunfunder cun sa fentomada truma de artistas musicales, est unu tazu de terroristas in intro de s'ISIS. Sos chi nde fachen parte, narados de custa manera pro s'atzentu inglesu chi tenen, tenen su paranòmene de John, Paul, George e Ringo. 

Sun responsabiles pro nche àer secadu sa conca a paritzos in Iraq e Siria, e nde an bocadu bantu puru publicande in custas malas fattias videos de propaganda. Su tazu at fintzas secuestradu a meda zente innotzente, e fattu a bardianu a prus de binti otzidentales presoneris de s'ISIS in Raqqa otzidentale, Siria. Sun prus malos puru de sos atteros terroristas, fachende impreu de elettroshock, cundannas a morte comente sa posta in ruche, e formas de tribulassione comente s'affocamentu.

Sos espertos de su Regnu Unidu e sos Istados Unidos est abberguande s'identitade de custos suzettos, e s'intelligence los cheret persichire.
John su jihadista

**John su Jihadista** (in limba araba: *جون الجهادية*) est unu paranòmene dadu a unu accudidu inglesu de s'ISIS. Est connottu pro nche aer segadu sa conca a paritzas persones dae su 2014 in susu. Li an dadu su nomìnzu de John sos presoneris chi isse bardiaìat. In accordu a su nominzu, an nadu chi est parte de unu tazu terrorista de nòmene "Beatles" chi faghet a bardia de sa zente chi secuestrat e si ponet in cuntattu cun sa familia de sas vittimas.
Sucre (Bolìvia)

**Sucre**, fintzas connota istoricamente che *Charcas*, *La Plata* e *Chuquisaca*, est una tzitade de unos 256.300 bividores, capitale costitutzionale de sa Bolìvia, e fintzas capitale de su dipartimentu de Chuquisaca e cabulogu de sa provìntzia de Oropeza. Est sa de 6 biddas prus mannas de Bolìvia.

Posta in su chirru tzentru-meridionale de s'istadu, Sucre s'agatat a artària de 2.810 metros, chi relativamente a sa latitudine dat a sa tzitade clima temperadu friscu pro da durada de totu s'annu. 
## Àteros progetos
La Paz

**La Paz** (uffitzialmente **Nuestra Señora de La Paz**, o in aymara **Chuqiyapu**) est una tzitade de unos 872.500 bividores de sa Bolìvia, sea de su guvernu. Pro sos bolivianos benit a èssere sa capitale amministrativa, sende chi sa capitale costitutzionale est Sucre. Sos tres pòderes sunt difatis partzidos intre custas duas capitales, cun pòderes esecutivos e legislativos in La Paz e su pòdere giuditziàriu in Sucre.

La Paz est fintzas capitale de su dipartimentu de La Paz.

Posta a artària de 3660 m.s.m est dominada de su pitzu de su monte Nevado Illimani, chi lòmpet a artària de prus de 6.000 metros subra mare.

S'àrea metropolitana contat prus de 1,6 milliones de residentes, chi nde faghent su segundu aglomeradu urbanu prus mannu de sa natzione a fatu de su de Santa Cruz.

Dae su 7 de nadale 2014 La Paz est classificada intro de sa lista de sas sete noas biddas-maravìllias.
## Àteros progetos
Doppelgänger

**Doppelgänger** est una paragula tedesca chi bolet inditare sa presentzia de unu dopione (a s'ispissu in forma de pantasima) de una pessone chi ja bi est, e chi est viva. Sa paragula benit dae *doppel*, chi cheret narrer "doppione" e *gänger*, bortau comente "camminadore". Sa forma sua prus antica, chi si biet in s'autore de romanzos Jean Paul in su 1796, est *Doppeltgänger* ("su chi ti camminat a costazu"). Su faveddu si impreat pro inditare unu alter ego, chi siat rifertu a su *topos* literariu de su frade malu o a su fenomenu de bilocamentu.

In prus, sa paragula si impreat fintzas pro descriver su fenomenu in ube si podet bier sa propria immagine cun sa coa de s'ogru.

Sos Doppelgänger cumparent in paritzos traballos de literadura, mescamente de pantasìa, in ube sunt una zenìa chi si ponet a istrocher a una pessone o cosa in particulare pro calicuna resone, a s'ispissu mala.
Dubrovnik

**Dubrovnik** (in italianu: *Ragusa*) est una tzitade de unos 46.600 bividores de sa Croàtzia, posta a manu de sa costera adriatica de sa Dalmàtzia. Sa bidda est fintzas su cabulogu de sa regione Dubrovnik-Neretva.

Sa tzitade at basadu istoricamente s'economia sua subra sos cummèrtzios marìtimos. A sos tempos de sa Repùblica de Ragusa, istadu dalmàticu de chi fiat capitale, sa bidda fiat lòmpida a livellu de isvilupu meda addelantadu, mescamente intre sos de 15 e de 16 sèculos. Dubrovnik fiat connota pro sa richesa e s'arte de sa diplomatzia.

Dubrovnik est oe in die portu de mare e una de sas biddas prus abitadas de turistas de totu sa costera mediterranea. Sa bidda antiga medievale est una de sas megius cunserbadas de su mundu, e de su 1979 est patrimòniu de s'UNESCO.

Mancari demilitarizada de sos annos 70 de su sèculu andadu (pro l'amaprare de cale chi siat cunflitu armadu), in su 1991 fiat meda addanniada de sos bombardamentos durante sa gherra jugoslava.

Sa populatzione de Dubrovnik est formada pro unu 89% de croatos, sighint serbos e bosnìacos.
## Àteros progetos
Iscravidade

S**'iscravidade** (fintzas **tzerrachia**) est sa cunditzione de su chi est privadu de sa libertade, chi est fatu propiedade - e duncas isfrutàbile e bendìbile che unu bene materiale - de un'àteru.

Definìbile che una *aina animada* de Aristòtele (*[[Ética Nicomachea]]*, VI, cap. VIII-XIII), s'iscravu s'iscerat de su tzeracu, de su presoneri o de su fortzadu (totu cunditziones a curtzu de s'isfrutu) e de s'animale de traballu, dae unu istatutu pròpiu, determinadu dae règulas (costumenes, leges etz...) chi balent in su paisu e s'època cunsiderada. Sunt règulas chi apostivigant sas cunditziones chi betint a s'iscravidade e sas chi faghent a modu chi bi si istorret, sos tremenes impostos a su mere, sos de libertade e amparu chi s'iscravu sighit a tènnere, fintzas ite cunsìderu de umanidade (s'ànima segundu bisura religiosa) li si reconnoschet. S'afrancadura de un'iscravu (dada dae su mere o dae s'autoridade chi l'istat subra) nde faghet unu *afrancadu*, chi tenet istatus simbillante a unu ordinàriu.  

Sos negùscios negrieros transatlànticos e orientales sunt sos esempros prus emblemàticos de pratichesas de cummèrtzios de iscravos, dadu dae su fatu chi apant tentu durada de paritzos sèculos e chi apant tiradu a mesu deghinas de milliones de pessones, cun effetos istòricos chi pertocant mescamente s'Àfrica sub-sahariana, sos Istados Unidos de Amèrica, sos istados caraìbicos e de s'Amèrica meridionale.

Mancari cundennada fatuvatu fintzas de antighidade, siat de autoridades morales, siat polìticas, s'iscravidade at cherfidu tempus meda longu in antis de la pòdere afines abolire e controire cun sas diferentes decraratziones de sos deretos de s'òmine. Oe est uffitzialmente preubida, ma est pretzisu nàrrere chi atos che traballos fortzosos, tzerachias pro dèpidos, cojas fortzosas e isfrutos sessuales oe in die galu subèschidos, sunt totu formas de iscravidade.

In Sardigna, durante s'època giudigale sa de s'iscravidade fiat chistione chi si pòdet nàrrere èsseret sentida, cosa chi aiat permitidu chi in su tempus de Elianora de Arbarea, casi totu sos tzitadinos de su giudicadu esserent totalmente lìberos.
Chistione settentrionale

**Chistione settentrionale** (in italianu: *questione settentrionale*) est unu faveddu impreàdu de pac'ora in s'arresonu politicu italianu pro indittare su problema sotziopolìticu de disamistade, chi bi at in Italia de susu, pro sa politica chi su gubernu italianu at sichidu pro annos in sa secunda meidade de su seculu de XX. Su vocabulu no at galu tentu, peròe, reconnoschimentu politicu perunu a libellu accademicu, cosa chi imbètzes si podet nàrrer pro sa ispressione "chistione meridionale".
Sa printzipedda Mononoke

**Sa Printzipèdda Mononoke** (*もののけ姫*, Mononoke Hime) est un'anime chi at dirigidu e iscrittu Hayao Miyazaki de su Studio Ghibli e chi at publicadu, pro sa prima bia in Giappone, in su mese de lampadas de su 1997.

Est una pellicula de genere fantasticu, chi est ambientada in Giappone de tempus Ashikaga-Muromachi (1333-1568), in ube unu pitzoccu de una zenìa antica (*Emishi*) de su Giappone de susu, pro acattare ispera a una maladitzione, est in mesu de una battalla tra prus alas: su shogunadu e una bidda de ferreris chi est creschende, e sos animales de padente chi bolen mantènner s'ambiente issoro contr'a su modellu industriale de sa matessi bidda chi nch'est ingurtinde tottu sa natura.
Hotaru no Haka

**Hotaru no Haka** (*火垂るの墓*, a sa littera de bortare in "sa tumba de sos luche-luches") est un'anime de su 1988 chi benit derettu dae su contu semi-autobiograficu de Akiyuki Nosaka.

Su film lu at dirigidu Isao Takahata chi, impare a Hayao Miyazaki, aìat fundadu su Studio Ghibli. Su cartone faghet bider sa gherra pro su chi est, impreande una bisura neorealista de su chi sutzedit a unu pitzoccu e a sorre sua; issos an a fagher isperientzia de s'orrore de sa gherra, cun su chi nde sichit. Sos luche-luches de su titulu sun s'unica cosa positiva in mesu a unu notte tristu, chi non tenet fine nemmancu a acabbu de gherra.

Su cartone est istadu in mesu a unu muntone de polemicas pro lu àer fattu zirare impare a Su bighinu meu Totoro, chi si faghet bider meda prus a discassu e cun prus lebiesa. Pro custa resone, mancari chi tenzat istima meda in sa comunidade de amantiosos, no at tentu sutzessu meda e no est fatzile a lu acattare.
Su bighinu meu Totoro

**Su bighìnu meu Totoro** (*となりのトトロ*, Tonari no Totoro) est un'anime chi at dirigidu Hayao Miyazaki in su 1988 a pizu de un'ispiritu de padente chi si narat "Totoro". Lu at fattu su Studio Ghibli e, a differentzia de un'atteru cartone chi an fattu zirare in su matessi tempus, custu at tentu unu sutzessu gai mannu chi Totoro est como simbulu de s'istudiu.
Sa tzittade incantada

**Sa Tzittade Incantada** (*千と千尋の神隠し*, Sen to Chihiro no Kamikakushi) est un'anime de su 2001 chi at iscrittu e dirigidu Hayao Miyazaki e fattu dae su Studio Ghibli. Sa pellicula ammustrat s'abbentura de una pitzinna chi, ind unu biazu pro cambiare domo, si at a bider a innantis unu mundu de ispiritos.

Sa pellicula at tentu paritzos premios, cumpresu un'Oscar chi est su segundu pro sa menzus pellicula animada; est istada fintzas su primu cartone de allega non-inglesa a lu bincher. At bintu pèri s'Urtu de Oro in su Festival Internatzionale de Tzinema de Berlinu in su 2002.

In Giappone, sa Tzittade Incantada est resessidu a brincare in numeru de bisuras sa pellicula de Titanic.
Porco Rosso

**Porco Rosso** (*紅の豚*, Kurenai no Buta) est un'anime de su Studio Ghibli fattu in su 1992 a pizu de unu pilota italianu de aereos e sordadu de sa prima gherra mundiale, chi como, malaittu pro carchi resone e diventadu unu porcu, tenet petzi comente traballu a catzare sos piratas in su Mare Adriàticu. Su cartone est ambientadu in su 1929 in sa tzittade de Fiume, Milanu e in sas isulas de Istria e Dalmatzia.
Chistione meridionale

Sa ispressione "**chistione meridionale**" (italianu: *questione meridionale*) la aìat impreàda a primu su deputadu radicale lombardu Antonio Billia in su 1873, pro indittare su disacàttu economicu e sotziale de s'Italia de giosso e, pro nos allargare, de su gai nàdu *[[Mezzogiorno]]*, cunforma sas atteras regiones de s'istadu italianu.
Nausicaä de sa Badde de su Bentu

**Nausicaä de sa Badde de su Bentu** (*風の谷のナウシカ* Kaze no tani no Naushika) est un'anime de su 1984 chi at iscritu e dirigidu Hayao Miyazaki, pighende istoria dae su manga chi tenet su matessi nòmene. Su cartone est unu contu de genere post-apocaliticu cun atzentos ambientalistas, tantu chi lu aìat fatu bìdere su WWF cando fiat essidu pro sa prima bia. Mancari chi lu apant pentzadu innantis de àere fundadu su Studio Ghibli, a s'ispissu su film si tenet in cunsideru comente chi siat su primu film suo. Tra sos premios e reconnoschimentos, at bintu s'Anime Grand Prix chi aìat promòvidu su paperi Animage in su 1984.

Su film narat su contu de Nausicaä, printzipedda giòvana de sa Badde de su Bentu, chi est in mesu in una pelea contra a su Regnu de Tolmechia, chi punnat de torrare a fàghere funtzionare un'arma antiga pro nche bogare unu padente populadu dae babautzos gigantes. Sa printzipedda in chistione, tando, at a chircare de istaculare a sos tolmechianos non faghende afutare custas criaduras.
No potho reposare

**A Diosa** (pius connoschida cun su nòmene de **No potho reposare**) est una cantone sarda chi aìat iscritu in su 1920 su cumposidore Giuseppe Rachel a tempus de mazurka, sighinde sas paràulas de sa poesia, iscritta in su 1915, de s'abbocadu sarulesu Borore Sini. Su cumponimentu est unu cantigu chi, a pustis, est intradu a fagher parte de sa cultura e traditzione populare sarda.

## Istoria
Giai dae su 1921, sa cantone faghiat parte de su repertòrju de s'assotziu musicale filarmonicu nugoresu, chi dirigìat Rachel etottu. In su 1936, su tenore mogoresu Maurizio Carta aìat intzìdidu tres cambas de Non potho Reposare (impare a atteras chi Rachel aìat cumpostu, Muttos). In su 1966 su *Coro Barbagia* si ponet a cantare sa poesia in *La Sardegna nel canto e nella danza*. Tottus sos cuncordos nugoresos an a insertare sa poesia in su repertòrju issoro: cussu Ortobene, Su Nugoresu, Sos Canarios e atteros puru. Ma non colat meda tempus chi sa cantone si diffundit in tottue, fintzas in Tàtari cun Luigi Cànepa e Antonio Vivaldi. In su 1978 Maria Carta aìat cantadu su cumponimentu pro sa Polydor: a sighire sun Elena Ledda, sos Tazenda, sos Bertas, Andrea Parodi, Cordas e Cannas e faghet parte dae annos de su repertorju internatzionale.

## Interpretes
* Maurizio Carta
* Coro Barbagia
* Coro di Nuoro
* Maria Carta
* Maria Teresa Cau
* Andrea Parodi
* Tazenda
* Noa
* Andrea Parodi e Noa
* Andrea Parodi e Anna Oxa
* Andrea Parodi e Al Di Meola
* Paolo Fresu, Jan Lungdren e Lars Daniellson
* Gianna Nannini e Gavino Murgia
* Mango e Maria Giovanna Cherchi
* Anna Loddo
* Antonella Ruggiero
* Sabrina Musiani
* Marco Carta
* Matteo Setti
* Beppe Dettori e Luca Jurman
* Tazenda e Bianca Atzei

### Variedades sinfonicas
*Hardy Mertens